Presidensiële handboek nou vir almal te sienPres. Jacob Zuma Foto: Elmond Jiyane “Die kabinet het vandag die presidensiële handboek beskikbaar gestel soos goedgekeur tydens die kabinetsvergadering op 18 November. Dit is ook ooreenkomstig die onderneming aan regter Sutherland op 12 Oktober om die handboek voor 30 November beskikbaar te stel,” het die presidensie in ŉ verklaring gesê. “Die presidensiële handboek verskaf riglyne vir die administratiewe, logistieke, veiligheids- en algemene ondersteuningsdienste wat deur die staat verskaf moet word aan die president, sy of haar eggenoot, afhanklike kinders en die adjunkpresident en sy of haar eggenoot,” het Phumla Williams, woordvoerder van die presidensie, gesê. Die hooggeregshof in Pretoria het verlede maand ná ’n uitgerekte regstryd tussen AfriForum en die presidensie beslis dat die omstrede presidensiële handboek openbaar gemaak moet word. Dié dokument bevat die reëls vir die gebruik van openbare geld om enige vermaak-, verblyf- en reiskoste van die president en adjunkpresident te betaal. Die handboek is op die presidensie se webwerf beskikbaar.